**ΑΡΙΣΤΟΤΕΛΕΙΟ ΠΑΝΕΠΙΣΤΗΜΙΟ ΘΕΣΣΑΛΟΝΙΚΗΣ**

**ΦΙΛΟΣΟΦΙΚΗ ΣΧΟΛΗ**

**Μεταπτυχιακό Colloquium**

του ΠΜΣ Νεοελληνικής Φιλολογίας

του Τμήματος Φιλολογίας

Ακαδ. έτος 2022-23

**Τρίτη 21 Φεβρουαρίου 2023, στις 19:00**

Στον σύνδεσμο zoom:

<https://authgr.zoom.us/j/92310117917?pwd=TVRXMjZZYkZnN0JxdURBOXR6aWVhZz09>

Ομιλήτρια:

**Στέση Αθήνη**

Αναπληρώτρια Καθηγήτρια Νεοελληνικής Φιλολογίας

Πανεπιστήμιο Πατρών

***Τα κατασχεμένα βιβλία του Πούπλιου Μαρκίδη Πούλιου στο Βουκουρέστι στα 1797: μια μαρτυρία για τη διακίνηση του παράνομου γαλλικού βιβλίου στα χρόνια της ωρίμανσης του Νεοελληνικού Διαφωτισμού***

Χάρη σε έναν τιμοκατάλογο που διασώθηκε στα αυστριακά αρχεία και δημοσιεύτηκε στην πολύτιμη συλλογή του Eudoxiu de Hurmuzaki (*Documente privitoare la istoria românilor culese* …, 1922) γνωρίζουμε τους τίτλους των ξενόγλωσσων βιβλίων που επιχείρησε να διακινήσει ο Πούπλιος Μαρκίδης Πούλιος, ένας από τους εκδότες της *Εφημερίδος*, στο Βουκουρέστι στα 1797, τα οποία κατασχέθηκαν από το αυστριακό προξενείο ύστερα από ενέργειες του ηγεμόνα της Βλαχίας Αλέξανδρου Υψηλάντη. Οι σημερινές δυνατότητες πρόσβασης σε βιβλιογραφίες και ψηφιοποιημένα αντίτυπα που προσφέρει το διαδίκτυο μας επιτρέπουν να ανασυστήσουμε τη βιβλιογραφική ταυτότητα του συνόλου σχεδόν του κατασχεμένου σώματος και να προσεγγίσουμε το περιεχόμενό του. Αξιοποιώντας την πλούσια ηλεκτρονική βάση The French Book Trade in Enlightenment Europe (<http://fbtee.uws.edu.au/main>) διαπιστώνουμε ότι το μεγαλύτερο μερίδιο κατέχει το γαλλικό «φιλοσοφικό βιβλίο» που, μέσα από ένα καλά οργανωμένο δίκτυο, με αφετηρία τα τυπογραφεία που λειτουργούσαν έξω από τα γαλλικά σύνορα ‒το πιο γνωστό ήταν η Société Typographique de Neuchâtel‒ διακινούνταν σε όλα τα μέρη της Ευρώπης. Πρόσωπο-κλειδί φαίνεται να είναι ο γνωστός βιεννέζος τυπογράφος Thomas Trattner που διακινούσε γαλλικά παράνομα βιβλία στην αψβουργική επικράτεια. Από μια ακόμη ηλεκτρονική βάση, στην οποία έχουν καταχωριστεί οι κατάλογοι που εξέδιδε η Επιτροπή Λογοκρισίας της Αυστρίας (<https://www.univie.ac.at/zensur/>), υποδεικνύεται ότι δυο στα τρία βιβλία του εμπορεύματος του Πούλιου ανήκουν στα απαγορευμένα. Σύμφωνα με ορισμένες ενδείξεις, η μεταφορά του παράνομου βιβλίου από τη Βιέννη στο Βουκουρέστι φαίνεται ότι δεν ξεκίνησε μέσα στην «κρίσιμη δεκαετία του 1790»· επίσης η κατάσχεση δεν έγινε στα αυστριακά συνοριακά φυλάκια. Αποφασιστικό ρόλο είχε η φιλοαυστριακή στάση του ηγεμόνα, όπως και η σκλήρυνση των μηχανισμών ελέγχου και καταστολής που αναπτύσσονταν απέναντι στη διάδοση των ιδεών της Γαλλικής Επανάστασης.

❧